b'\n_START_ARTICLE_\nWild Tales\n_START_PARAGRAPH_\nWild Tales (esp. Relatos salvajes) on Dami\xc3\xa1n Szifronin k\xc3\xa4sikirjoittama ja ohjaama argentiinalainen elokuva vuodelta 2014.\n_START_SECTION_\nJuoni\n_START_PARAGRAPH_\nWild Tales koostuu kuudesta toisistaan erillisest\xc3\xa4 kertomuksesta. Ensimm\xc3\xa4isess\xc3\xa4 kertomuksessa useita vastoink\xc3\xa4ymisi\xc3\xa4 kohdannut muusikko kaappaa lentokoneen, joka on t\xc3\xa4ynn\xc3\xa4 h\xc3\xa4nen vihaamiaan ihmisi\xc3\xa4. Toisessa tarinassa ravintolassa ty\xc3\xb6skentelev\xc3\xa4 nainen kohtaa koronkiskurin, joka ajoi h\xc3\xa4nen is\xc3\xa4ns\xc3\xa4 itsemurhaan. Kolmannessa kertomuksessa kaksi autoilijaa p\xc3\xa4\xc3\xa4tyv\xc3\xa4t ensin sanaharkkaan ja sitten hengenvaaralliseen tappeluun keskell\xc3\xa4 er\xc3\xa4maata. Nelj\xc3\xa4nness\xc3\xa4 tarinassa r\xc3\xa4j\xc3\xa4hteisiin erikoistunut insin\xc3\xb6\xc3\xb6ri p\xc3\xa4\xc3\xa4tyy perusteettomien pys\xc3\xa4k\xc3\xb6intimaksujen, avioeron ja irtisanomisen j\xc3\xa4lkeen sijoittamaan autopommin liikenneviraston pihalle. Viidenness\xc3\xa4 kertomuksessa rikkaan perheen poika ajaa juovuksissa raskaana olevan naisen p\xc3\xa4\xc3\xa4lle, mink\xc3\xa4 j\xc3\xa4lkeen h\xc3\xa4nen is\xc3\xa4ns\xc3\xa4 yritt\xc3\xa4\xc3\xa4 lavastaa perheen puutarhurin syylliseksi. Kuudennessa tarinassa morsian saa tiet\xc3\xa4\xc3\xa4 omissa h\xc3\xa4iss\xc3\xa4\xc3\xa4n, ett\xc3\xa4 h\xc3\xa4nen sulhasensa on pett\xc3\xa4nyt h\xc3\xa4nt\xc3\xa4, ja j\xc3\xa4rjest\xc3\xa4\xc3\xa4 suuren v\xc3\xa4likohtauksen.\n_START_SECTION_\nVastaanotto\n_START_PARAGRAPH_\nWild Tales tuotti maailmanlaajuisesti 27 miljoonan dollarin lipputulot. Suomen elokuvateattereissa se sai 3 357 katsojaa._NEWLINE_Rotten Tomatoes -sivuston mukaan kaikkiaan 95 prosenttia Wild Talesin saamista arvosteluista on ollut my\xc3\xb6nteisi\xc3\xa4.'